Meiri erill var hjá lögreglu í nótt en hefur verið undanfarnar helgar. Lögreglan segir mikið hafa verið um ölvun og slagsmál.
Rúmlega hundrað mál voru skráð í dagbók lögreglu höfuðborgarsvæðisins í nótt. Sökum anna segir lögreglan að ekki hafi náðst að bóka afgreiðslu allra mála tímanlega. Nú er rúm vika síðan öllum sóttvarnatakmörkunum var aflétt og segir Jóhann Karl Þórisson aðstoðaryfirlögregluþjónn gærkvöldið hafa borið þess merki.
Sex líkamsárásarmál komu á borð lögreglu í nótt og þar af þrjú í miðborginni. Jóhann segir mikið hafa verið um ölvun og slagsmál í nótt, um tugur ölvunar- og lyfjaaksturstilfella og ofan á það hafi bæst nokkur hálkuslys. Fimm gistu fangaklefa í nótt. Jóhann á von á að helgin verði áfram erilsöm.
"Það er nú oft á tíðum aðeins fjörugra á laugardagskvöldum þannig að það gæti orðið eitthvað meira um að vera en við erum klárir."

Mikið var um ölvun og óspektir í miðborginni í nótt. Lögreglan segir skemmtanahald komið á sama stað og fyrir faraldur. 